张栻
张子真杨政光吴德夫追路湘源赋此以别
驱车出严关，触热归路长。一雨群物苏，吾行亦清凉。漓水自南去，湘流正洋洋。眷言二三友，跋马勤送将。萧然短长亭，每语夜未央。张子名家驹，千里方腾骧。杨郎岭中彦，而能敛锋铓。延陵旧所熟，气味固难忘。向来幕府游，三秀丽斋房。居然出别语，分袂楚粤乡。人生会有别，勿悲参与商。独有赠言意，临岐更平章。风俗易移人，宦途剧羊肠。千钧有不守，决去飞鸟翔。要当勉自持，诗书作金汤。他年相会处，刮目看增光。为谢桂父老，无泽留一方。惟馀石间字，时与洗苔苍。